‘Net genade dat ons leef,’ sê swaers ná gru-ongelukLuis Antonio (links) en Riaan Viviers (Foto: Verskaf) Twee swaers van Brakpan aan Gauteng se Oos-Rand, albei sakemanne van die omgewing, sê dit is net “genade van Bo” wat verseker het dat ŉ gru-ongeluk op die N17 die afgelope naweek nié hul lewens geëis het nie. Riaan Viviers het Dinsdag aan Maroela Media vertel hy en sy swaer, Luis Antonio, was Saterdag onderweg na Koppiesdam vir ŉ visvanguitstappie toe die ongeluk gebeur het. Viviers sê hy en Antonio was in gesprek toe die bakkie waarin hulle gereis het skielik ŉ reuseklip op die hoofweg getref het. “Daar was klippe en pale wat oor die hoofweg versprei gelê het, maar ons het nie die versperrings van ver af gesien nie,” vertel hy. “Luis [wat die voertuig bestuur het] het probeer uitswaai, maar die bakkie het ŉ reuseklip aan die linkerkantse voorwiel getref.” Volgens Viviers het die impak van die botsing die wiel van die bakkie losgeruk. Hy sê die voertuig het onmiddellik balans verloor en na links omgeslaan. Viviers sê Antonio het ten tyde van die voorval nie vinniger as 110 km/h gery nie. Die wrak nadat die voertuig op sy dak tot stilstand gekom het (Foto: Facebook) “Dit het gevoel asof alles in ŉ oomblik gebeur het. Daar was nie tyd om vir die klip uit te swaai nie, veral omdat daar baie ander versperrings ook in die pad was. Toe die bakkie eers die klip tref, het alles baie vinnig gebeur. Die bakkie het vir ŉ paar oomblikke op sy linkerkant geskuur en toe begin rol. Die voertuig het maklik seker vyf of ses keer gerol voordat dit op die dak tot stilstand gekom het. Ek was deurentyd by my volle bewussyn en het elke stamp en geluid gehoor – dit was ysingwekkend.” Hy sê die impak van die botsing het hom na die agtersitplek van die voertuig geslinger waar hy vir sowat 20 minute vasgekeer was. Volgens hom kon Antonio onmiddellik ná die ongeluk daarin slaag om uit die voertuig te ontsnap. “Luis het vir etlike minute sonder sukses probeer om my uit die bakkie te bevry. Ons was bekommerd dat dit moontlik ŉ kapingspoging was. Daar was ŉ voertuig sowat 100 m verder van ons af geparkeer. Luis het my pistool by hom gedra omdat ons nie geweet het of ons moontlik gekonfronteer sou word nie. Die persone het oomblikke later in hul voertuig geklim en weggery – dít terwyl ek in die wrak vasgekeer was,” sê hy. Viviers sê hy was angsbevange dat die voertuig moontlik aan die brand sal slaan as gevolg van diesel wat oor die toneel uitgemors het. Volgens hom het drie jong mans wat glo op pad werk toe was by die toneel stilgehou om hulle te help. “Die jong mans het die regter agterdeur van die bakkie oop forseer om my uit die wrak te bevry. Ek wil vandag vir hulle dankie sê dat hulle stilgehou het om ons te help. As dit nie vir hulle en die genade van Bo van God af was nie, was ons dalk nie vandag hier nie,” het hy gesê. Die wrak nadat die voertuig op sy dak tot stilstand gekom het (Foto: Facebook) “As ons kyk deur die foto’s en hoe die bakkie soos ŉ stuk papier verfrommel is, weet ons dat ons nét lewendig uit daardie voertuig geklim het omdat God ons beskerm het. Daar is geen ander verduideliking daarvoor nie; dit was nie ons tyd nie.” Viviers sê hoewel die klip nie op die oomblik van die ongeluk van die brug afgegooi is nie, is dit duidelik dat die klip wel in ŉ stadium van die brug af op die pad gegooi is omdat daar glo merke op die teerpad was. Die swaers is Saterdag na die hospitaal geneem, maar is albei intussen ontslaan. Viviers het sy sleutelbeen gebreek en Antonio se skouer en elmboog is gebreek. Antonio is Dinsdagmiddag weer gehospitaliseer. Volgens Viviers gee hy en Antonio intussen hul samewerking aan die polisie wat die voorval ondersoek.